A BÁCSVÍZ Zrt. tájékoztatója a csatornaszolgáltatás igénybevételéről
A megépült szennyvízhálózatra az üzembe helyezésétől számított egy éven belül az ingatlan tulajdonosa köteles a rácsatlakozást elvégezni, a víziközmű szolgáltatásról szóló 2011. évi CCIX. törvény értelmében. Ha az ingatlan tulajdonosa e kötelezettségét nem teljesíti, a járási hivatal kötelezheti a rácsatlakozás megvalósítására.

A háztartásban keletkező szennyvizet a telekhatártól 1 méterre elhelyezett tisztítóidomon keresztül lehet elvezetni a közterületen megépült szennyvízcsatornába, az úgynevezett házi szennyvízcsatorna kiépítésével. 

A tisztító idom és az épület (ek) közötti házi csatorna kiépítését az ingatlan tulajdonosa elvégezheti, vagy szakember megbízásával kiviteleztetheti. A kiépítéssel egyidejűleg a régi szikkasztó vagy derítő aknát meg kell kerülni, vagy átmenő csővezetékkel át kell hidalni, az a továbbiakban eredeti céljára nem használható. 
A házi szennyvízcsatorna az ingatlan része, kezelése, karbantartása, tisztítása, felújítása és esetleges meghibásodásának hibaelhárítása az ingatlan tulajdonosának feladata.

A házi szennyvízcsatorna építése során figyelembe kell venni, hogy:

· gravitációsan csak terepszint feletti helyiségekben keletkező szennyvizek vezethetők a telekhatáron megépített tisztító aknába;
· terepszint alatti létesítményekben, helyiségekben keletkező szennyvíz elvezetése esetén a szolgáltató által elfogadott műszaki megoldás (házi átemelő) alkalmazása szükséges. A terv jóváhagyásával egyidejűleg a szolgáltató erről tájékoztatást ad. Az esetleges szennyvíz elöntésekből származó károkért a szolgáltató nem vállal felelősséget, amennyiben a felhasználó a fent említett műszaki megoldást nem alkalmazza;
· szennyvízcsatornába csapadékvizet, csapadékcsatornába szennyvizet bevezetni tilos.
A BÁCSVÍZ Zrt. a szennyvíz bekötővezetéket a tisztítóidomig veszi át üzemeltetésre. 
Kiépült házi csatorna műszaki átvétele, szerződéskötés:

1, Kérjük, hogy a rákötést az 06 40 40 30 20 telefonszámon, az info@bacsviz.hu e-mail címen vagy tiszakécskei ügyfélszolgálatunkon a mellékelt nyilatkozat kitöltésével jelentse be. 
2, Ügyintézőink a bejelentés alapján előkészítik a szerződést és időpontot egyeztetnek Önnel a bekötés helyszíni átvételével kapcsolatban.

3, Munkatársaink felkeresik Önt az adott fogyasztási helyen a megbeszélt időpontban, műszaki ellenőrzést tartanak, felírják a vízmérő állást, majd a csatornabekötési lap és a szerződés egy-egy példányát átadják Önnek.

4. Ha a szennyvízcsatorna hálózatra történő rákötést megelőzően Ön közműves ivóvíz-szolgáltatásban részesült, a rákötés időpontjáig igénybevett ivóvíz-szolgáltatás díjáról számlát küldünk Önnek.
Vállalkozások esetében kérjük, hogy ügyfélszolgálatunkat személyesen keressék fel a közműfejlesztési hozzájárulás rendezése érdekében.

Felhívjuk szíves figyelmét, hogy a csatornahálózat ellenőrzését március hónapban elkezdjük. Ha a helyszíni ellenőrzés során bebizonyosodik, hogy a felhasználó szennyvízbekötést létesített a víziközmű-szolgáltató hozzájárulása nélkül, a szolgáltató a víziközmű-szolgáltatás elmaradt díján felül 100 000 Ft kötbér kiszámlázására jogosult.
Szabálytalan szennyvízcsatorna használatnak minősül és kötbér-fizetési kötelezettséggel jár:
a) ha a felhasználó szennyvízbekötést létesít a víziközmű-szolgáltató hozzájárulása nélkül;

b) ha a felhasználó a házi vízellátó rendszerből, vagy a víziközmű-szolgáltató hozzájárulásával felszerelt vízmérőn át egyéb vízbeszerzési forrásból vételezett vízből keletkezett  szennyvizet,  a  víziközmű-szolgáltató  hozzájárulása nélkül a szennyvízelvezető közműbe juttatja;

c) ha a felhasználó locsolási célú vízmérőn vételezett vizet csatornába bocsát;

d) ha a felhasználó az ingatlanon keletkezett szennyvizet, építkezéskor keletkező talaj- vagy rétegvizet, technológiai szennyvizet, egyéb vízbeszerzési forrásból származó vizet mérés és bejelentés nélkül vezeti a szennyvíz-törzshálózatba;

e) ha a felhasználó az elválasztott rendszerű szennyvíz-törzshálózatba csapadékvizet vezet;

f) ha a felhasználó az elválasztott rendszerű csapadékvíz-csatornába szennyvizet vezet;

g) ha a felhasználó a szennyvíz-törzshálózatba a hatályos jogszabály által meg nem engedett minőségű szennyvizet juttat;
h) ha a szennyvízmennyiség mérővel rendelkező felhasználó a szennyvíz-törzshálózatba a mérő megkerülésével vagy kiiktatásával, továbbá a mérés befolyásolásával szennyvizet vezet;

i) ha a mérőn az illetéktelen beavatkozás, leszerelés megakadályozása céljából felszerelt zár (plomba) sérült, ami a szennyvízmennyiség-mérés befolyásolását valószínűsíti;
j) a lakossági fogyasztóként bejelentett, de nem lakossági felhasználónak minősülő felhasználói víziközmű-szolgáltatás igénybevétel,
k) ha ingatlanáról a szennyvíz-törzshálózatba jogellenesen szivattyús átemelést alkalmaz.

Bízunk abban, hogy tájékoztatónkkal segítségére lehettünk, de ha további kérdése merül fel, készséggel állunk rendelkezésre elérhetőségeink bármelyikén. 

